《答柳道传饷笋》
宋代·方凤

东家鼎烹矜大嚼，西家呼卢赛乳酪。肉食那知儒素风，似君臭味将无同。

知我山斋少白粲，随时易办松花饭。佐食投箸毋乃馋，筠笼新掘来幽岩。

封题遥寄四五尾，歆然解剥出肌理。和以芹根及薤芽，醯盐澹著香无涯。

黄齑脱粟绝滓腻，得此加餐检残笥。手把南华读一过，诗思陡涌如春波。

题箑酬君君莫笑，胸中成竹谐清调。

作者简介：（1240—1321）宋元间婺州浦江人，一名景山，字韶卿(韶父)，号岩南。宋末恩授容州文学，入元不仕。善为古今诗，不缘雕琢，体裁纯密，自成一家。有《存雅堂稿》等。